# Roberto Sánchez Palomino

| Roberto Sánchez Palomino |
| --- |
|  (2024) Irudi gehiago |
|

|  Minister of Foreign Commerce and Tourism of Peru (en)  |
| --- |

 2021eko uztailaren 29a - 2022ko abenduaren 7a ← Claudia Cornejo - Luis Fernando Helguero →

|  Peruko legebiltzarkide |
| --- |

 2021eko uztailaren 26a - Barrutia: Lima electoral district (en)  Hautetsia: 2021eko Peruko legebiltzarreko hauteskundeak |
| Bizitza |
| Jaiotza | Huaral District (en) , 1969ko otsailaren 3a (57 urte) |
| Herrialdea |  Peru |
| Hezkuntza |
| Heziketa | National University of San Marcos (en)  |
| Hizkuntzak | gaztelania |
| Jarduerak |
| Jarduerak | psikologoa, funtzionarioa eta politikaria |
| Ideologia eta sinesmenak |
| Erlijioa | katolizismoa |
| Alderdi politikoa |  Peruvian Humanist Political Party (en)   Elkarrekin Peruren alde |

**Roberto Helbert Sanchez Palomino** (Huaral, Peru, 1969ko otsailaren 3a) psikologo eta politikari perutarra da. Peruko Errepublikako biltzarkidea izan zen 2021-2026 legegintzaldian eta Kanpo Merkataritza eta Turismo ministroa izan zen Pedro Castilloren gobernuan.

Juntos por el Perú alderdiaren presidentea da 2017ko urritik. Gaur egun, 2026ko hauteskundeetarako presidentegaia da.

## Biografia

### Lehen urteak

Gurasoak Apurima eta Ayacuchokoak baziren ere, Lima iparraldera joan ziren bizitzera, Huaraira. Huando aziendan lan egiten zuten.

Roberto Sanchez han jaio zen 1969ko otsailaren 3an. Aita nekazaria eta bizargina zen eta ama arropa-garbitzailea. Nerabea zela Limara joan zen apaiz izateko, baina azkenean Psikologia ikasten hasi zen. San Marcos Unibertsitate Nazional Nagusian egin zituen ikasketak. Askapenaren teologia jarraitzen zuten apaiz taldeetan ibili zen eta GIBdunekin psikologo lanak ere egin zituen.

Psikologo lanak egin zituen udal eta eskualde mailako hainbat erakundetan. 2017an Huaura probintziako munizipalitateko Administrazio eta Finantza Zuzendaria izan zen. 2019 eta 2020 urteen artean Limako San Borja barrutiko munizipalitatean Giza Kapitalaren Zuzendaria izan zen. 2020an Huaral probintziako munizipalitateko Garapen Sozialeko Bulegoaren Zuzendaria izan zen.

### Ibilbide politikoa

2005ean Partido Movimiento Humanista Peruano alderdian afiliatu zen. Errepublikako Kongresurako hautagai gisa aurkeztu zen baina ez zuten aukeratu. Urte hartako eskualdeetako eta udaletako hauteskundeetan Huaralgo alkate izateko aurkeztu zen, baina han ere ez zuten aukeratu. 2014tik 2017ra Partido Humanista Peruano alderdiaren idazkari nagusia izan zen.

2017an Partido Humanista Peruanok ezkerreko beste alderdi batzuekin koalizioa osatu zuen, eta alderdiari izena aldatu zioten: Juntos por el Perú. 2017tik alderdi honen zuzendaria da.

2021eko hauteskundeetan Errepublikako Kongresuan aulki bat lortu zuen.

Juntos por el Perú alderdiak Pedro Castillo babestu zuen presidentetzarako hauteskundeen bigarren itzulian. Honek hauteskundeak irabazi zituen, eta 2021eko uztailaren 29an Sanchez Kanpo Merkataritza eta Turismo Ministro izendatu zuen. 2022ko abenduaren 7ra arte egon zen karguan. Karguan egon zen bitartean neurriak hartu zituen turismoaren irabaziak herrialdeko barnealdeko familia eta nekazariengana ere iristeko.

2025ean bere alderdiko hautagai izendatu zuten presidentetzara aurkezteko. Herrialdeko urrutiko lekuetara bidaiatu zuen, bere hautagaitza ezagutu arazteko. Bidaia horri "ibilbide castillista" deitu zion, Pedro Castilloren omenez.

2026ko hauteskundeen lehen itzulian bigarren postua lortu zuen, eta bigarren itzulira pasatu zen. Landa eremuetan babes handia lortu zuen.

## Ideologia eta jarrera politikoak

Bere burua sozialkristautzat dauka. Hezkuntza unibertsalaren aldekoa da, baita unibertsitatean ere. Hezkuntzan diru gehiago inbertitzea defendatzen du. Ekonomia informala legeztatzearen alde hitz egin du, hortik zerga gehiago jaso eta hekuntza finantzatzeko.

Polizia erreformatzea eta 32108 legea bertan behera uztea eskatu du, eta baita giza eskubideak errespetatzea ere. Segurtasun faltari aurre egiteko, sistema judiziala indartzea proposatu du.

## Erreferentziak

## Kanpo estekak